Romanz kry staande applous tydens konsert vir AdamDie voormalige Romanz-lede saam met Juanita du Plessis (Foto: Instagram) “Wat gisteraand gebeur het, was nie ŉ optrede nie – dit was ŉ geestelike ervaring en ontmoeting met die Heilige Gees.” Só sê Bennie Robinson, die organiseerder van ŉ konsert wat die voormalige Romanz-lede Dinsdagaand ten bate van Adam Barnard gehou het. Juanita du Plessis en Willie Joubert, wat albei voorheen duette saam met dié groep gesing het, was ook daar. Barnard is ŉ geruime tyd gelede gediagnoseer met neuropatie-sindroom, wat gekenmerk word deur die verlies van gevoel in ledemate soos die hande. Die sanger se niere werk nie behoorlik nie en daarom kry hy hemodialise-behandelings in die hoop dat sy gesondheid sal verbeter. Barnard is tans besig met die rehabilitasieproses om hom voor te berei vir die oorplanting nadat twee skenkers positief getoets is. Dié konsert is spesifiek gehou om geld vir Barnard in te samel en ook om bewusmaking oor dié siektetoestand teweeg te bring. “Dit was ŉ ongelooflike ervaring. Daar was net meer as 4 500 mense. Adam was maar net ŉ week gelede te siek om die optrede by te woon. Om die waarheid te sê, hy moes heeltyd lê, want hy was te swak. Oor die naweek het hy egter begin gesonder word, en Dinsdagaand kon hy saam met 4 500 mense vir twee en ŉ halfuur op die verhoog in sy rolstoel sing – dís waarom dit ŉ geestelike ervaring was. Die mense kon nie ophou klap toe hy op die verhoog kom nie,” sê Robinson. Die voormalige Romanz-lede (Foto: Instagram) Hy sê aanhangers het dit veral geniet om die groep weer saam op die verhoog te sien nadat hulle in 2014 ontbind het sodat die sangers op hul onderskeie sololoopbane kon fokus. “Die groep het verskeie kere ŉ staande applous gekry – hulle het dit geniet om weer saam te sing met die liedjies waarvoor hulle liefgeraak het. Juanita en Willie het die optrede ook uit die goedgunstigheid van hulle hart gedoen, dit was voorwaar ŉ geseënde aand.” Volgens Robinson gaan dit goed met Barnard se gesondheid. Hy ondergaan steeds rehabilitasie om hom voor te berei vir die oorplanting. Dit is onseker of ŉ datum al vasgestel is, maar die sanger is in dié stadium nog nie sterk genoeg om die oorplanting te ondergaan nie. Lees alle vorige berigte oor Adam Barnard op Maroela Media.